Vážení občania,

 V rámci možností súčasného diania dnes položíme vence k pamätníkom 2.svetovej vojny. Pripomíname si dnešný deň 8.4. ako dátum oslobodenia našej obce. Bolo to pred 75 rokmi, kedy našu obec oslobodili vojaci rumunskej a sovietskej armády. Vráťme sa spoločne prostredníctvom našej kroniky do tohto dňa pred 75 rokmi.

 *8.4.1945 Posledné roztratené fašistické jednotky prešli dedinou. Delostrelci usalašiaci sa na Zápotočí opustili svoje pozície a odtiahli smerom na Moravské Lieskové. Blížiacu sa ozvenu ťažkých zbraní bolo počuť už od ranných hodín. K poludniu sa dunenie rapídne zosilňovalo. Okolo druhej hodiny bola dedina ako vymretá. Ľudia boli poukrývaní v pivniciach a pripravených bunkroch. O pol tretej prvé delostrelecké granáty rozťali vzduch nad dedinou, nepríjemne zavíjali a ich výbuchy otriasali oboma obcami. Našťastie ich zásahy nespôsobili väčšie materiálne škody a ani straty na ľudských životoch civilného obyvateľstva. Poslední fašistický vojaci prebehli dedinou a usadili sa v zákopoch na Zápotočí. Delostrelecká paľba neutíchala, ba ozvali sa i fašistickí delostrelci a husto ostreľovali kopec nad dedinou zvaný Plešivek. Strely svišťali vo vzduchu, ozvali sa guľomety a výstrely z pušiek. Vtedy odvážlivci, čo opustili svoje úkryty, zbadali prvé siluety vojakov na kopci Plešivek. Ešte niekoľko minút a kráčajú našou obcou jednotky rumunských vojakov, ktorý spoločne s červenoarmejcami prinášajú slobodu a voľnosť našim obciam. Hoci strely ešte lietali, ľudia povychádzali z pivníc a krytov a srdečne pozdravovali a vítali rumunských vojakov. Objímali a bozkávali ich. Ženy od radosti a šťastia plakali. Ľudia hostili vojakov pečivom, cigaretami a slivovicou. Títo však nemali veľa času na hostenie, niečo si zobrali a ponáhľali sa ďalej smerom na Moravské Lieskové a Cetunu, odkiaľ sa ozývala prudká paľba. To naši chlapci partizáni statočne bojovali s fašistami chcejúcimi sa zakopať po poliach. No nestihli už, nebolo síl zastaviť víťazný postup červenej armády a rumunských jednotiek. Do večerných hodín fašisti opustili všetky pozície pod Javorinou. Zásahom delostreleckých granátov poškodená bola čiastočne stodola Jána Podhradského v Horných Bzinciach. V Dolných Bzinciach obytné domy Jána Mikušíka, Jána Ištóka a Jána Buchača nachádzajúce sa na okraji obce. Pri zásahu domu Jozefa Mikušíka zahynuli dvaja rumunskí vojaci. Viacej obetí na životoch v obci nebolo. Rumunské jednotky, ktoré potom prišli, občania obce privítali veľmi srdečne. V Horných Bzinciach bola postavená slávobrána vyzdobená sovietskou, rumunskou a československou vlajkou. Celá dedina sa obliekla do slávnostného rúcha. Radosť občanov kalila iba spomienka na tých čo ešte trpia v zajateckých a koncentračných táboroch a slzy prúdom tiekli po tvárach pri spomienke na padlých, čo nedožili sa tohto radostného dňa oslobodenia.*

 *9.4.1945 zišli z hôr chlapci partizáni, ktorých viedol npor. Alexander Stanek. Partizáni nešli sami, viedli 186 fašistických vojakov – zajatcov. Občania lemovali cestu v hustých špalieroch kade partizáni so zajatými nacistami prechádzali. Fašistickí vojaci a dôstojníci išli so zvesenými hlavami. Báli sa tohto ľudu, mali strach z tých, do ktorých pred niekoľkými dňami bezstarostne strieľali a pre ktorých nielenže nemali milosti ale ani pekného pohľadu.*

 Tento krátky úryvok z našej kroniky, ktorá obsahuje i ďalšie svedectvá o priebehu vojny a partizánskom boji nech stále pripomínajú udalosti spred 75 rokov. Nech mladším generáciám hovoria o tom, ako ťažko sa naša sloboda rodila. „Preto si ju strážme a nezabúdajme“.

Zapálením pomyselnej sviečky poďakujme za životy padlých.

Starosta obce

Ing. Dušan Málik